pythainlp/thaigov-v2-corpus-22032023 huggingface dataset:
วันอังคารที่ 21 มีนาคม 2566
21/03/2566
นายกฯ เยี่ยมชมนิทรรศการผลการดำเนินงาน คณะกรรมการนโยบายการพัฒนาเด็กปฐมวัย ผ่านเว็บไซต์ “ปฐมวัยไทยแลนด์” ขอบคุณทุกภาคส่วน ร่วมขับเคลื่อนพัฒนาเด็กไทยเต็มศักยภาพ
นายกฯ เยี่ยมชมนิทรรศการผลการดำเนินงาน คณะกรรมการนโยบายการพัฒนาเด็กปฐมวัย ผ่านเว็บไซต์ “ปฐมวัยไทยแลนด์” ขอบคุณทุกภาคส่วน ร่วมขับเคลื่อนพัฒนาเด็กไทยเต็มศักยภาพ มีพัฒนาการที่เหมาะสมตามวัย เพื่อเติบโตเป็นผู้ใหญ่ที่ดี เป็นกำลังสำคัญในการพัฒนาประเทศ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (21 มีนาคม 2566) เวลา 09.15 น. ณ โถงกลาง ตึกสันติไมตรี ทำเนียบรัฐบาล คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ พร้อมด้วยคณะผู้บริหารสำนักงานเลขาธิการสภาการศึกษา และผู้บริหารสำนักงานกองทุนสนับสนุนการสร้างเสริมสุขภาพ เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์ผลการดำเนินงานของคณะกรรมการนโยบายการพัฒนาเด็กปฐมวัย ผ่านเว็บไซต์ “ปฐมวัยไทยแลนด์” โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายธนกร วังบุญคงชนะ รัฐมนตรีประจำสำนักนายกรัฐมนตรี และนายพีระพันธุ์ สาลีรัฐวิภาค เลขาธิการนายกรัฐมนตรี เข้าร่วม
นายกรัฐมนตรีรับฟังผลการดำเนินงานเว็บไซต์ “ปฐมวัยไทยแลนด์” ซึ่งเป็นเว็บไซต์ที่รวบรวมความรู้และความเคลื่อนไหวด้านการพัฒนาเด็กปฐมวัย เช่น สุขภาวะเด็กปฐมวัย กฎหมายสิทธิสวัสดิการของเด็ก การพัฒนาคุณภาพครูบุคลากรเกี่ยวกับเด็ก และสถานพัฒนาเด็กปฐมวัย รวมทั้งการจัดการศึกษาและการบูรณาการบริหารจัดการด้านเด็กปฐมวัยของหน่วยงานต่าง ๆ เป็นต้น
“นายกรัฐมนตรีขอบคุณผู้มีส่วนเกี่ยวข้องทุกคนทุกฝ่าย ที่ร่วมกันขับเคลื่อนกิจกรรมฯ จนเกิดผลสำเร็จเป็นรูปธรรม โดยรัฐบาลให้ความสำคัญกับการพัฒนาเด็กปฐมวัยมาอย่างต่อเนื่อง เพื่อให้เด็กมีสุขภาพกายและใจที่ดี มีทักษะการเรียนรู้และทักษะชีวิตที่จำเป็นเพื่อให้เติบโตอย่างมีคุณภาพ ซึ่งการพัฒนาเด็กปฐมวัยต้องอาศัยความร่วมมือจากทุกภาคส่วนที่เกี่ยวข้อง บูรณาการทำงานร่วมกัน เพื่อให้เกิดการขับเคลื่อนในทางปฏิบัติไปในทิศทางเดียวกันและเกิดความต่อเนื่อง ทำให้เด็กได้รับการพัฒนาอย่างรอบด้านเต็มตามศักยภาพ อันจะเป็นพื้นฐานของความเป็นพลเมืองคุณภาพ และมีพัฒนาการที่เหมาะสมตามวัย เจริญเติบโตเป็นผู้ใหญ่ที่ดีเป็นกำลังสำคัญในการพัฒนาประเทศต่อไป และขอให้ประชาสัมพันธ์ให้ทุกคนรับรู้ ได้เข้าถึงและใช้ประโยชน์จากข้อมูลบนเว็บไซต์ที่ได้มีการรวบรวมและพัฒนาระบบไว้ ซึ่งเป็นข้อมูลที่มีประโยชน์และมีความน่าสนใจ พร้อมเน้นย้ำการ พัฒนาการจัดการเรียนการสอนของครูในรูปแบบ active learning ให้ผู้เรียนเกิดการเรียนรู้ มีส่วนร่วมผ่านการปฏิบัติที่หลากหลาย และช่วยพัฒนาทักษะการคิดในรูปแบบต่าง ๆ เพื่อการพัฒนาได้อย่างเต็มศักยภาพ” นายอนุชาฯ กล่าว
สำหรับ เว็บไซต์ “ปฐมวัยไทยแลนด์” https://ecd.onec.go.th จัดทำขึ้นเพื่อเผยแพร่ผลการดำเนินงาน ข้อมูล องค์ความรู้ต่าง ๆ ที่เกี่ยวกับเด็กปฐมวัยให้พ่อแม่ ผู้ปกครอง ครู ผู้ดูแลเด็ก ผู้บริหารสถานพัฒนาเด็กปฐมวัย บุคลากร หน่วยงาน และทุกภาคส่วนที่เกี่ยวข้องสามารถนำไปปรับใช้ในการดูแลและพัฒนาเด็กปฐมวัยได้อย่างถูกต้องและเหมาะสม มีกรอบในการดูแลและพัฒนาเด็กปฐมวัยไปในทิศทางเดียวกันและไปสู่เป้าหมายร่วมกัน เกิดความรู้ความเข้าใจ ความคิดริเริ่มสร้างสรรค์สิ่งใหม่ ๆ เพื่อนำไปใช้ประโยชน์และพัฒนางานด้านเด็กปฐมวัยต่อไป
วันอังคารที่ 21 มีนาคม 2566
21/03/2566
บอร์ดไซเบอร์ชี้ หน่วยงานด้านการศึกษา-สาธารณสุขเสี่ยงถูกคุกคามสุด
บอร์ดไซเบอร์ชี้ หน่วยงานด้านการศึกษา-สาธารณสุขเสี่ยงถูกคุกคามสุด
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 21 มีนาคม 2566 ว่า ครม.รับทราบรายงานสรุปผลการดำเนินงานของการรักษาความมั่นคงปลอดภัยไซเบอร์ที่มีผลกระทบอย่างมีนัยสำคัญ ระหว่างวันที่ 1 ตุลาคม 2564 – 30 กันยายน 2565 ตามที่คณะกรรมการรักษาความมั่นคงปลอดภัยไซเบอร์แห่งชาติ (กมช.) เสนอ รายงานฉบับนี้ นำเสนอเกี่ยวกับสถิติเหตุการณ์ภัยคุกคามทางไซเบอร์ ที่ศูนย์ประสานการรักษาความมั่นคงปลอดภัยระบบคอมพิวเตอร์แห่งชาติตรวจพบมากที่สุด มีจำนวนทั้งสิ้น 551 เหตุการณ์ อาทิ
1.การโจมตีด้วยการแฮ็กเว็บไซต์ (Hacked Website) การโจมตีเว็บไซต์เพื่อเปลี่ยนแปลงข้อมูลเผยแพร่หน้าเว็บไซต์ (Website Defacement) การปลอมแปลงหน้าเว็บไซต์เพื่อหลอกเอาข้อมูล (Website Phishing) การฝังมัลแวร์อันตรายบนหน้าเว็บไซต์หน่วยงานเพื่อหลอกให้ผู้เข้าถึงเว็บดาวน์โหลดไปติดตั้ง (Website Malware) รวม 367 เหตุการณ์
2.Ransomware เป็นมัลแวร์เรียกค่าไถ่ที่มีความสามารถเข้ารหัสลับข้อมูลในเครื่องคอมพิวเตอร์ของเหยื่อได้ รวม 21 เหตุการณ์
3.Emotet Malware เป็นมัลแวร์ที่มีความสามารถในการขโมยข้อมูลทางการเงิน เช่น รหัสผ่านบัญชีธนาคารออนไลน์ และมีความสามารถในการแพร่กระจายตัวเองผ่านเครือข่ายและการส่งอีเมลหลอกลวง (Phishing mail) รวม 9 เหตุการณ์
สำหรับหน่วยงานที่ถูกโจมตีด้วยภัยคุกคามทางไซเบอร์ อาทิ หน่วยงานด้านการศึกษา 211 เหตุการณ์ หน่วยงานของรัฐที่ไม่ใช่หน่วยงานโครงสร้างพื้นฐานสำคัญทางสารสนเทศ 135 เหตุการณ์ และหน่วยงานด้านสาธารณสุข 67 เหตุการณ์ ส่วนแนวโน้มสถานการณ์ภัยคุกคามทางไซเบอร์ที่จะเกิด อาทิ 1)การโจมตีด้วยการแฮ็กเว็บไซต์หน่วยงานราชการและหน่วยงานสำคัญเป็นรูปแบบที่ถูกตรวจพบมากที่สุด 2)หน่วยงานด้านการศึกษาและด้านสาธารณสุขพบการโจมตีทางไซเบอร์สูงสุด และ 3)อาชญากรทางไซเบอร์ในไทยมีการใช้เทคนิคผสมผสานระหว่าง Phishing และ Social Engineering (เทคนิคการหลอกลวงโดยใช้หลักการพื้นฐานทางจิตวิทยาเพื่อให้เหยื่อเปิดเผยข้อมูล) ทำให้มีหลากหลายรูปแบบในการหลอกลวงเหยื่อเพื่อให้ได้ทรัพย์สิน
นางสาวรัชดา กล่าวด้วยว่า รายงานฉบับนี้ ได้เสนอข้อแนะนำการแก้ปัญหาสถานการณ์ภัยคุกคามทางไซเบอร์ คือ 1.การถูกโจมตีด้วยการแฮ็กเว็บไซต์ หน่วยงานภาครัฐและผู้ดูแลระบบดำเนินการปรับปรุง “แพทช์” ของระบบปฏิบัติการ หรือระบบบริหารจัดการเว็บไซต์ให้เป็นปัจจุบัน เพื่อป้องกันการโจมตีทางไซเบอร์ (แพทช์ คือ โปรแกรมที่ใช้ซ่อมแซมจุดบกพร่องของโปรแกรมคอมพิวเตอร์ หรือปรับปรุงข้อมูลโปรแกรมให้ทันสมัย เพื่อให้ใช้งานอย่างมีประสิทธิภาพมากขึ้น) 2.การดูแลเว็บไซต์และระบบที่เกี่ยวข้อง หน่วยงานภาครัฐได้กำหนดนโยบายการดูแลและพัฒนาเว็บไซต์ มุ่งรักษาระบบและตรวจสอบอย่างสม่ำเสมอ รวมถึงแนวทางการกำหนดคุณสมบัติเพื่อการจัดจ้างทำเว็บไซต์ 3.หน่วยงานภาครัฐสร้างความรู้ความเข้าใจแก่ประชาชนให้ตระหนักรู้ถึงสถานการณ์อาชญากรรมทางไซเบอร์ที่กระทบต่อประชาชน โดยเฉพาะการสร้างการรับรู้เกี่ยวกับรูปแบบและวิธีการที่เหล่ามิจฉาชีพใช้ในการหลอกลวง 4.การป้องกันความเสี่ยงมัลแวร์เรียกค่าไถ่ ดำเนินการปรับปรุงแผนปฏิบัติการอย่างต่อเนื่อง โดยให้ความสำคัญกับการสำรองข้อมูลและตรวจสอบอย่างสม่ำเสมอ และปฏิบัติตามพระราชบัญญัติการรักษาความมั่นคงปลอดภัยไซเบอร์ พ.ศ.2562
วันอังคารที่ 21 มีนาคม 2566
21/03/2566
หัวหน้าผู้ตรวจราชการฯ ก.อุตฯ ลงพื้นที่ระยอง เยี่ยมชมวิสาหกิจชุมชนเกาะกก แหล่งเรียนรู้ต้นแบบ มิติการขับเคลื่อนชุมชนเชิงนิเวศ
หัวหน้าผู้ตรวจราชการกระทรวงอุตสาหกรรมลงพื้นที่ระยอง เยี่ยมชมวิสาหกิจชุมชนเกาะกก แหล่งเรียนรู้ต้นแบบ มิติการขับเคลื่อนชุมชนเชิงนิเวศ
เมื่อวันที่ 20 มีนาคม 2562 เวลา 09.30 น. นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม พร้อมด้วยนายวิเชียร ทองด้วง อุตสาหกรรมจังหวัดระยอง และคณะ ลงพื้นเข้าเยี่ยมชมวิสาหกิจชุมชนเกาะกก จ.ระยอง เป็นแหล่งเรียนรู้ของจังหวัดระยอง ซึ่งเป็นวิสาหกิจชุมชนที่ได้รับการช่วยเหลือจากสมาคมเพื่อนชุมชน จ.ระยอง ซึ่งเป็นการร่วมมือกันของบริษัทชั้นนำ อาทิ PTT CG DOW เคมีคอล SCG BUCP Power และ GPSC โดยสมาคมดังกล่าวได้ตั้งขึ้นเพื่อส่งเสริมการสื่อสารที่เปิดเผยและโปร่งใสระหว่างอุตสาหกรรมและชุมชนเพื่อให้ชุมชนและอุตสาหกรรมอยู่ด้วยความวางใจซึ่งกันและกันและให้ชุมชนมั่นใจว่าอุตสาหกรรมพร้อมอยู่เคียงข้างและให้ความช่วยเหลือชุมชนอย่างเต็มที่ ซึ่งตรงตามภารกิจของนโยบาย MIND ในมิติที่ 2 และมิติที่ 4 อย่างชัดเจน
ต่อมาได้รับฟังการบรรยายจากผู้แทนบริษัท PTT โกลบอล เคมีคอล SCGC ที่ให้การส่งเสริมและสนับสนุนวิสาหกิจชุมชนเกาะกก และชุมชนอื่น ๆ ในจังหวัดระยอง ทั้งในด้านเงินทุน ความรู้ทางเทคโนโลยีการผลิตและบรรจุภัณฑ์ การบริหารจัดการสมัยใหม่ การตลาดสมัยใหม่ ฯ
นอกจากนี้ บริษัท กรุงเทพ ซินธิติกส์ จำกัด ได้บรรยายโครงการทอดไม่ทิ้งการจัดการน้ำมันใช้แล้วในครัวเรือน โดยการรับซื้อน้ำมันปรุงอาหารที่ใช้แล้วในครัวเรือนเพื่อมาผลิตเป็นพลังงานทดแทนไบโอดีเซล แทนที่จะทิ้งลงตามท่อระบายน้ำหรือคูคลอง มุ่งหวังให้ชุมชนตระหนักถึงความสำคัญในการรักษาสิ่งแวดล้อมอย่างยั่งยืน
บริษัท TATA STEEL ร่วมพัฒนาผลิตภัณฑ์ สนับสนุนเครื่องจักรการผลิต การวิจัยและพัฒนาผลิตภัณฑ์ Rice me (ผลิตภัณฑ์ข้าวไรซ์เบอร์รีสแน็คบาร์) ซึ่งใช้ข้าวจากนาในชุมชนเกาะกก / การผลิตเฟอร์นิเจอร์จากเศษเหล็กเหลือใช้จากโรงงาน (โคมไฟ / แจกันดอกไม้ / โต๊ะ)
ประธานวิสาหกิจชุมชนเกาะกก (นายสำราญ ทิพย์บรรพต) บรรยายถึงความเป็นมาของชุมชน อัตลักษณ์ของตำบลเนินพระ คือ สวน ป่า นา เล (ซึ่งนาเป็นนาผืนสุดท้ายขิงชุมชนขนาด 100 ไร่) บรรยาย มิติการขับเคลื่อนชุมชนเชิงนิเวศต้นแบบในด้านต่าง ๆ อาทิ สุขภาพ (ลดโรค ลดเสี่ยง เพิ่มคนสุขภาพดี) อากาศ (ลดคาร์บอน เพิ่มพื้นที่สีเขียว) การจัดการขยะ (ลดขยะ เพิ่มมูลค่าขยะ) น้ำ (ลดน้ำทิ้ง นำกลับมาใช้ใหม่) พลังงาน (ลดการใช้พลังงาน เพิ่มประสิทธิภาพการใช้พลังงานทดแทน) เศรษฐกิจ (ลดรายจ่าย เพิ่มรายได้ กระจายรายได้สู่คนในชุมชน)
และ หน.ผู้ตรวจฯ ได้ถ่ายทอดและเน้นย้ำนโยบาย MIND ที่ท่านปลัดกระทรวงอุตสาหกรรมให้ไว้เป็นแนวการในการดำเนินงานของภาคอุตสาหกรรม MIND “ใช้หัวและใจ” ขับเคลื่อนแผนงานปี 2566 มุ่งยกระดับ “ปั้นอุตสาหกรรมคู่ชุมชน” 4 มิติ คือ 1) ความสำเร็จทางธุรกิจ การปรับธุรกิจให้เหมาะสมกับโลกอนาคต 2) การดูแลสังคมโดยรอบโรงงานอุตสาหกรรม ทั้งยามปกติ และเมื่อเกิดวิกฤต 3) การดูแลรักษาสิ่งแวดล้อมที่ตอบโจทย์ไทยและประชาคมโลก 4) การกระจายรายได้ให้แก่ประชาชน และมีชีวิตความเป็นอยู่ที่ดีขึ้น เน้น “การสร้างงาน สร้างอาชีพ” และกระตุ้นผู้ประกอบการให้ดำเนินธุรกิจเพื่อสังคม (Social Enterprise : SE) ทำงานร่วมกับชุมชน และเครือข่ายเพื่อพัฒนาคุณภาพชีวิตให้ประชาชนในพื้นที่อย่างจริงจัง พร้อมทั้งได้มอบประกาศนียบัตร มาตรฐานผลิตภัณฑ์ชุมชนของกระทรวงอุตสาหกรรมผลิตภัณฑ์ Snack Bar RICE Me และผลิตภัณฑ์ ถุงประคบ ของวิสาหกิจชุมชนส่งเสริมอาชีพเกาะกก
วันอังคารที่ 21 มีนาคม 2566
สุดปัง! เมนูดัง “pad thai” (ผัดไทย) ถูกบรรจุเป็น "คำศัพท์สากล" ใน Oxford Dictionaries อาหารไทยที่คนทั่วโลกรู้จัก
.....
อีกหนึ่งข่าวที่น่ายินดี กรณีเว็บไซต์ Oxford Dictionaries ได้บรรจุชื่อ “pad thai” (ผัดไทย) เมนูอาหารชื่อดังของประเทศไทยให้เป็น "คำศัพท์สากล"
.
โดยได้รับการบรรจุ ตั้งแต่ปี 65 ในหมวด C2 หมวดศัพท์ทั่วไปที่ถูกบัญญัติใช้ เพื่อแสดงให้รู้ถึงแหล่งที่มา ต้นกำเนิด หรือพื้นถิ่นของสิ่งนั้น
.
ส่งผลให้ “pad thai” กลายเป็นคำศัพท์สากลเช่นเดียวกับคำว่า pizza, tacos, lasagna ซึ่งไม่ต้องพิมพ์ขึ้นต้นตัวพิมพ์ใหญ่แบบชื่อเฉพาะ
.
หากพิมพ์ภาษาอังกฤษตัวเล็กว่า "pad thai" จะพบความหมายว่า เป็นอาหารจากประเทศไทย ชนิดเส้นที่ทำมาจากข้าว เครื่องปรุง ไข่ ผัก และเนื้อสัตว์หรืออาหารทะเล
.
ถือเป็นอีกหนึ่งความสำเร็จของหน่วยงานที่เกี่ยวข้อง ที่มุ่งมั่นผลักดัน Soft Power ด้านอาหารไทย รวมทั้งการส่งเสริม การท่องเที่ยวเชิงอาหาร (Gastronomic Tourism) ให้มีจุดเด่น เพื่อดึงดูดนักท่องเที่ยวทั้งชาวไทยและชาวต่างชาติอีกด้วย
.
อ่านเพิ่มเติม คลิกhttps://www.thaigov.go.th/news/contents/details/66308
#ไทยคู่ฟ้า#สื่อสารรัฐบาลไทย
-------------------
วันอังคารที่ 21 มีนาคม 2566
21/03/2566
รัฐบาลชวนซื้อผลไม้ผ่านไปรษณีย์ไทย โปรเริ่มต้นไม่เกิน 3 กิโล ค่าส่ง 50 บาท พร้อมเปิดบริการ Prompt Post เพิ่มความสะดวกและความคุ้มค่าให้กับร้านค้าออนไลน์
รัฐบาลชวนซื้อผลไม้ผ่านไปรษณีย์ไทย โปรเริ่มต้นไม่เกิน 3 กิโล ค่าส่ง 50 บาท พร้อมเปิดบริการ Prompt Post เพิ่มความสะดวกและความคุ้มค่าให้กับร้านค้าออนไลน์
วันนี้ (21 มี.ค.66) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ขณะนี้ได้เข้าสู่ฤดูผลไม้แล้ว ได้มีการคาดการณ์สถานการณ์ผลผลิตผลไม้ ปี 2566 จากสำนักงานเศรษฐกิจการเกษตร ในพื้นที่เศรษฐกิจภาคตะวันออก 3 จังหวัด ได้แก่ จันทบุรี ระยอง และตราด รวมทั้งหมด 1.16 ล้านตัน เช่น ทุเรียน ผลผลิต 7.56 แสนตัน ผลผลิตออกสู่ตลาดมากสุดในเดือนเมษายน มังคุด ผลผลิต 1.84 แสนตัน ออกสู่ตลาดมากสุดในเดือนพฤษภาคม
นางสาวรัชดา กล่าวว่า เพื่อส่งเสริมให้คนไทยบริโภคผลไม้ไทยจะได้ลดปริมาณผลไม้ล้นตลาด และอำนวยความสะดวกในการซื้อและจัดส่ง ทางบริษัทไปรษณีย์ไทยจำกัด ได้จัดโปรโมชั่นพิเศษให้กับเกษตรกรชาวสวนผลไม้และผู้ใช้บริการที่ต้องการส่งผลไม้ กับราคาแบบเหมาจ่ายตามน้ำหนัก เริ่มต้นที่ไม่เกิน 3 กิโลกรัม ราคา 50 บาท รองรับน้ำหนักสูงสุดถึง 20 กก. พร้อมส่งด่วนด้วยมาตรฐานบริการ EMS ในประเทศ ส่งได้ที่ไปรษณีย์ไทยทุกสาขาทั่วประเทศ
นอกจากนี้ ไปรษณีย์ไทยยังได้ให้บริการพร้อมส่ง (Prompt Post) เพิ่มความสะดวกและความคุ้มค่าให้กับร้านค้าออนไลน์ ด้วยกล่องพร้อมค่าส่งแบบเหมาจ่าย สะดวกมาก ด้วยระบบเตรียมการฝากส่งล่วงหน้า ทั้งระบบการจ่าหน้าพร้อมบาร์โค้ด รับสิทธิ์ไม่ต้องกดบัตรคิว มีเคาน์เตอร์รองรับพิเศษไม่ต้องรอนาน รวดเร็วด้วยมาตรฐานการจัดส่งแบบ EMS ในประเทศ แจ้งสถานะการจัดส่งอัตโนมัติ (Push Notification Tracking) มีให้เลือก 4 ขนาด โดยเป็นกล่องเหมาจ่ายตามขนาดและค่าส่ง EMS ในประเทศ ราคาเริ่มต้นที่ 300 บาท/แพ็ก (10 กล่อง) ซึ่งสามารถสั่งได้ 2 ช่องทาง จากในแอปพลิเคชัน Prom Post หรือ https://promptpost.thailandpost.com โดยมีขั้นตอนง่ายๆ เมื่อจองกล่องผ่านช่องทางดังกล่าว และเข้ารับกล่อง ณ ปณ.ใกล้บ้านที่ได้ทำการเลือกผ่านระบบไว้ จากนั้นเข้าระบบเพื่อสร้างใบจ่าหน้า พิมพ์และติดลงบนกล่อง เพียงเท่านี้ก็สามารถส่งของได้ตามขั้นตอนปกติ
---------------
วันอังคารที่ 21 มีนาคม 2566
กรมเจ้าท่า ดูแลความปลอดภัยทางน้ำ กำชับนักท่องเที่ยวต้องสวมเสื้อชูชีพเพื่อความปลอดภัยตลอดการเดินทาง
...
กรมเจ้าท่าดูแลความปลอดภัยทางน้ำ กำชับนักท่องเที่ยวต้องสวมเสื้อชูชีพเพื่อความปลอดภัยตลอดการเดินทาง
จากนโยบายของรัฐบาลและกระทรวงคมนาคมที่ได้มอบหมายให้กรมเจ้าท่า (จท.) ตรวจตรา คุมเข้ม และดูแลความปลอดภัยทางน้ำให้กับประชาชนทั้งในส่วนกลางและส่วนภูมิภาคทั่วประเทศ สำนักงานเจ้าท่าภูมิภาคสาขาพิษณุโลก สำนักงานเจ้าท่าภูมิภาคสาขาเกาะสมุย และสำนักงานเจ้าท่าภูมิภาคสาขาสุราษฎร์ธานีได้จัดเจ้าหน้าที่ออกตรวจความพร้อมการให้บริการเรือโดยสารในพื้นที่รับผิดชอบ ดังนี้
สำนักงานเจ้าท่าภูมิภาคสาขาพิษณุโลกจัดเจ้าหน้าที่ออกตรวจความพร้อมของเรือ แพโดยสาร และเอกสารประจำเรือ พร้อมทั้งอำนวยความสะดวกและดูแลความปลอดภัยให้กับนักท่องเที่ยวและประชาชนบริเวณจุดจอดเรือ (ชั่วคราว) เขื่อนภูมิพล อำเภอสามเงา จังหวัดตาก โดยมีเรือและแพโดยสารให้บริการ 2 ลำ ผู้โดยสาร 11 คน จากการตรวจสอบพบว่าเรือและแพโดยสารมีความพร้อมในการใช้งาน พร้อมนี้ได้กำชับให้เจ้าของเรือและผู้ควบคุมเรือตรวจสอบอุปกรณ์ประจำเรือ แพชูชีพ พวงชูชีพ และเสื้อชูชีพให้พร้อมใช้งาน ห้ามบรรทุกผู้โดยสารเกินกว่าที่ได้รับอนุญาต ผู้โดยสารต้องสวมเสื้อชูชีพขณะเดินทางทางน้ำเพื่อความปลอดภัย ปฏิบัติตามกฎหมายอย่างเคร่งครัด และติดตามประกาศแจ้งเตือนจากหน่วยงานราชการและกรมอุตุนิยมวิทยาก่อนออกเดินเรือทุกครั้ง
สำนักงานเจ้าท่าภูมิภาคสาขาเกาะสมุย และสำนักงานเจ้าท่าภูมิภาคสาขาสุราษฎร์ธานีจัดเจ้าหน้าที่กำกับ ดูแลความปลอดภัย และอำนวยความสะดวกประจำท่าเทียบเรือที่มีผู้โดยสารทั้งชาวไทยและชาวต่างชาติเป็นจำนวนมาก พร้อมทั้งตรวจสภาพอุปกรณ์ประจำเรือ แพชูชีพ พวงชูชีพ เสื้อชูชีพให้พร้อมใช้งาน ห้ามบรรทุกผู้โดยสารเกินกว่าที่ได้รับอนุญาต ผู้โดยสารต้องสวมเสื้อชูชีพขณะเดินทางทางน้ำเพื่อความปลอดภัย ปฏิบัติตามกฎหมายอย่างเคร่งครัด และติดตามประกาศแจ้งเตือนจากหน่วยงานราชการและกรมอุตุนิยมวิทยาก่อนออกเดินเรือทุกครั้ง
ทั้งนี้ หากพบเห็นความไม่ปลอดภัยทางน้ำ สามารถแจ้งได้ที่ สายด่วน จท. โทร. 1199 ตลอด 24 ชั่วโมง
วันอังคารที่ 21 มีนาคม 2566
21/03/2566
โฆษกรัฐบาลเผย นายกฯ ยินดีที่ แกงพะแนง ได้รับการจัดอันดับที่ 1 แกง/สตูว์ ที่ได้คะแนนดีที่สุดในโลก รัฐบาลพร้อมร่วมกับทุกภาคส่วน พัฒนา 5F ต่อยอด Soft power ไทย
โฆษกรัฐบาลเผย นายกฯ ยินดีที่ แกงพะแนง ได้รับการจัดอันดับที่ 1 แกง/สตูว์ ที่ได้คะแนนดีที่สุดในโลก รัฐบาลพร้อมร่วมกับทุกภาคส่วน พัฒนา 5F ต่อยอด Soft power ไทย
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ แกงพะแนง ของไทยได้รับการจัดเป็นอันดับ 1 แกง/สตูว์ ที่ได้คะแนนดีที่สุดในโลก
โฆษกประจำสำนักนายกรัฐมนตรี กล่าวว่า เว็บไซต์ tasteatlas ซึ่งเป็นเว็บไซต์ที่รวบรวมร้านอาหาร สูตรอาหาร เมนู วัตถุดิบท้องถิ่นจากทั่วโลก รวมถึงรีวิวจากนักวิจารณ์ทั่วโลก ได้ทำการจัดอันดับ แกง/สตูว์ ที่มีคะแนนที่ดีสุดในโลก ซึ่ง แกงพะแนง ของไทย ได้อันดับ 1 ด้วยคะแนน 4.8 พร้อมระบุว่า แกงพะแนงเป็นแกงประเภทหนึ่งของไทยที่มีเนื้อสัมผัสเข้มข้น ใส่ถั่วลิสงที่มีรสเค็มหวาน และใส่เนื้อสัตว์ที่ตุ๋นกับวัตถุดิบอื่น ๆ อาทิ พริกแห้ง ใบมะกรูด กะทิ ผักชี ยี่หร่า กระเทียม ตะไคร้ และหอมแดง โดยเนื้อสัตว์ที่ใช้มักจะเป็นเนื้อวัว ไก่ และเป็ด โดยเว็บไซต์ยังอธิบายว่า คำว่า พะแนง แปลว่า กากบาท ซึ่งหมายถึงวิธีการเตรียมไก่แบบโบราณโดยการไขว้ขาไก่ และตั้งไก่ให้ตรง โดยสูตรแกงพะแนงที่เก่าแก่ที่สุดถูกพบในตำรากับข้าวของหม่อมซ่มจีน ในปี พ.ศ. 2433 (https://www.tasteatlas.com/best-rated-stews-in-the-world)
โฆษกประจำสำนักนายกรัฐมนตรียังกล่าวเพิ่มเติมว่า ในการจัดอันดับดังกล่าว นอกจาก แกงพะแนง แล้ว แกงของไทยยังติด 50 อันดับแรกหลายรายการ ทั้งแกงมัสมั่น อันดับ 8 แกงส้ม (Thai curry) อันดับ 14 แกงเขียวหวาน อันดับ 17 แกงเหลือง (yellow curry) อันดับ 33 และแกงเผ็ด (red curry) อันดับ 35 (https://www.tasteatlas.com/50-best-rated-stews-in-the-world) และสำหรับอาหารประเภทแกง/สตูว์ที่อยู่ในอันดับ 10 แรก ได้แก่ (1) แกงพะแนง จากไทย (2) กะหรี่ญี่ปุ่น (Kare) (3) หม้อไฟแบบเสฉวนจากจีน (4) สตูเนื้อเวียดนาม (โบโก) (5) Shahi Paneer จากอินเดีย (6) Legim จากเฮติ (7) แกงกะหรี่ญี่ปุ่น (Kare raisu) (8) แกงมัสมั่นจากไทย (9) Keema จากอินเดีย และ (10) Hünkar beğendi จากตุรกี
“นายกฯ ยินดีที่อาหารไทยได้รับความนิยม และรับการจัดอันดับให้อยู่ในลำดับต้น ๆ ของโลกอย่างต่อเนื่อง ซึ่งอาหารถือเป็น 1 ใน 5 Soft power วัฒนธรรมที่มีศักยภาพ 5F ที่รัฐบาลผลักดันส่งเสริม ได้แก่ 1) Food 2) Film 3) Fashion 4) Fighting และ 5) Festival นำมาสร้างสรรค์ผ่านทุกกิจกรรมเพื่อเพิ่มมูลค่าทางเศรษฐกิจ ทั้งนี้ การจัดอันดับเป็นการยืนยันว่ารัฐบาลเดินหน้าสนับสนุนศักยภาพ 5F มาอย่างถูกทาง ทั้งแนวทาง 5F นี้ ยังช่วยต่อยอดสู่ภาคการท่องเที่ยวผ่านเอกลักษณ์ความเป็นไทย วิถีชีวิต ภูมิปัญญาท้องถิ่น ศิลปวัฒนธรรมตามนโยบายของนายกรัฐมนตรี” นายอนุชาฯ กล่าว
วันพุธที่ 15 มีนาคม 2566
15/03/2566
ที่ปรึกษารัฐมนตรี ก.อุตฯ สุชาติ เยี่ยมชมฟาร์มกัญชงกัญชาที่มีมาตรฐานการรับรอง GAP/ GACP ของ บริษัท แอมเบอร์ ฟาร์ม จำกัด
ที่ปรึกษารัฐมนตรีว่าการกระทรวงอุตสาหกรรม เยี่ยมชมฟาร์มกัญชงกัญชาที่มีมาตรฐานการรับรอง GAP/ GACP ของ บริษัท แอมเบอร์ ฟาร์ม จำกัด
วันนี้ (15 มีนาคม 2566) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม เยี่ยมชมโรงปลูกกัญชากัญชงของ บริษัท แอมเบอร์ ฟาร์ม จำกัด หนึ่งในโครงการร่วมวิจัยที่ได้รับการสนับสนุนจากทางสถาบันเทคโนโลยีพระจอมเกล้าเจ้าคุณทหารลาดกระบัง (สจล.)โดยมี ดร.ชลิตา มัธยมบุรุษ รักษาการแทนรองผู้อำนวยการสำนักบริหารงานวิจัยและนวัตกรรมพระจอมเกล้าลาดกระบัง (KRIS) ผศ.ลือพงษ์ ลือนาม รองคณบดีคณะเทคโนโลยีการเกษตร และทีมงานของบริษัท แอมเบอร์ ฟาร์ม จำกัด เป็นผู้ช่วยในการดำเนินการ โดยโครงการร่วมวิจัยนี้ถือเป็นโครงการตัวอย่างที่ได้รับการรับรองมาตรฐาน GAP (Good Agricultural Practices) จาก กรมวิชาการเกษตร และอยู่ระหว่างดำเนินการทำ GACP WHO จาก SGS โดยการเข้าเยี่ยมชมครั้งนี้ได้มุ่งเน้นถึงโครงการวิจัย นวัตกรรม และเทคโนโลยี รวมไปถึงมาตรฐานการปลูกที่สมบูรณ์ ครบวงจร
บริษัท แอมเบอร์ ฟาร์ม จำกัด เป็นบริษัท ที่จัดทำโครงการวิจัยในรูปแบบของโรงงานผลิตพืช (Plant Factory) ระดับ Medical-Grade โดยได้รับการรับรองมาตรฐาน GAP ในด้านคุณภาพของแหล่งน้ำ พื้นที่ในการปลูก สารอาหาร วัสดุที่ใช้ การจัดการกระบวนการผลิต การเก็บเกี่ยว และอื่น ๆ จาก กรมวิชาการเกษตร การปลูกนั้นจะใช้แบบระบบปิด (Indoor Cultivation) ที่สามารถควบคุมสภาวะแวดล้อมในการเจริญเติบโตของพืชได้อย่างเหมาะสม โดยมีการออกแบบคลื่นแสงและใช้เทคโนโลยีขั้นสูงควบคู่กับระบบ IoT เต็มรูปแบบ ทำให้สามารถเก็บเกี่ยวผลผลิตได้ปีละหลายรอบ และได้ผลผลิตที่มีคุณภาพสูง ปราศจากศัตรูพืช จุดประสงค์เพื่อให้นำไปใช้ประโยชน์ได้ในด้านการแพทย์ อุตสาหกรรมอาหาร วัตถุดิบอาหารสัตว์ และอุตสาหกรรมอื่น ๆ ตามมาตรฐานระดับสากล รวมถึงการสร้างประโยชน์สูงสุดแก่สังคม เพื่อก้าวไปสู่การเป็นโครงการชั้นนำระดับอาเซียน นอกจากนี้ทางบริษัท แอมเบอร์ ฟาร์ม จำกัด ยังได้มีการจัดทำห้องปฏิบัติการทดสอบสารสำคัญด้วยเครื่อง HPLC ที่สามารถตรวจสอบสารแคนนาบินอยด์ได้ทั้งหมด 16 สาร จุดประสงค์เพื่อการควบคุมคุณภาพของวัตถุดิบ และกำลังเข้าสู่กระบวนการรับรองมาตรฐาน GACP WHO (Good agricultural and collection practices for medical plants) รวมไปถึงมาตรฐาน ISO/IEC 17025 เพื่อการส่งออกวัตถุดิบที่มีคุณภาพ และเพื่อให้บริการการทดสอบสารสำคัญได้อย่างมีประสิทธิภาพ
วันพุธที่ 15 มีนาคม 2566
“หมอหมัด” ผอ.รพ.จะนะ เดินหน้าจัดโครงการสุนัตหมู่ ให้เยาวชนชายมุสลิมใน จ.สงขลา เข้าถึงการขลิบหนังหุ้มปลายองคชาติที่ปลอดภัยและไม่มีค่าใช้จ่าย
ผู้อำนวยการโรงพยาบาลจะนะ จังหวัดสงขลา เดินหน้าจัดโครงการสุนัตหมู่เคลื่อนที่ ให้เยาวชนชายมุสลิมเข้าถึงการขลิบหนังหุ้มปลายองคชาติที่ปลอดภัย สะอาด ได้มาตรฐาน และไม่มีค่าใช้จ่าย ทั้งในอำเภอจะนะ และหลายอำเภอในสงขลา
ผู้อำนวยการโรงพยาบาลจะนะ จังหวัดสงขลา เดินหน้าจัดโครงการสุนัตหมู่เคลื่อนที่ ให้เยาวชนชายมุสลิมเข้าถึงการขลิบหนังหุ้มปลายองคชาติที่ปลอดภัย สะอาด ได้มาตรฐาน และไม่มีค่าใช้จ่าย ทั้งในอำเภอจะนะ และหลายอำเภอในสงขลา วันนี้ดำเนินการ 2 ตำบล เป้าหมาย 100 คน ย้ำการขลิบช่วยรักษาความสะอาด ลดการติดเชื้อ
วันนี้ (15 มีนาคม 2566) นายแพทย์หมัด หีมเหม ผู้อำนวยการโรงพยาบาลจะนะ จังหวัดสงขลา กล่าวว่า การขลิบปลายหนังหุ้มอวัยวะเพศชายเป็นสิ่งที่จำเป็นสำหรับมุสลิมชายทุกคน คนไทยเรียกว่า พิธีเข้าสุนัต คือ การขลิบปลายอวัยวะเพศของเด็กมุสลิมชายเมื่อเข้าวัยอันควร คือ อายุระหว่าง 6 - 12 ปี ถือเป็นส่วนหนึ่งของการรักษาความสะอาด ป้องกันการหมักหมมและน้ำปัสสาวะค้าง ซึ่งในด้านการแพทย์เห็นว่า การขลิบหนังหุ้มปลายองคชาติ (Circumcision) เป็นมาตรการที่มีความสำคัญทางสุขวิทยาอย่างมาก เพราะทำให้ดูแลง่ายป้องกันปัญหาปลายตีบเรื้อรัง ป้องกันการติดเชื้อทางเดินปัสสาวะ ลดความเสี่ยงการติดเชื้อเอชไอวีและโรคติดต่อทางเพศสัมพันธ์ รวมถึงมะเร็งองคชาติ รักษาท่อปัสสาวะผิดตำแหน่ง ส่งเสริมความสะอาดและฟื้นฟูระบบอวัยวะสืบพันธุ์ ส่วนผู้หญิงที่เป็นคู่ของผู้ชายที่ขลิบ จะช่วยลดความเสี่ยงของการเกิดโรคติดต่อทางเพศสัมพันธ์ และลดอัตราเสี่ยงการเกิดมะเร็งปากมดลูก
นพ.หมัดกล่าวต่อว่า ปัจจุบันการขลิบหนังหุ้มปลายองคชาติ ทางการแพทย์มีการใช้เครื่องมือที่สะอาดและวิธีการที่ปลอดภัยมากขึ้น ซึ่งหากรับบริการจากคลินิกเอกชนจะมีค่าใช้จ่ายถึงหลักหมื่นบาทต่อคน ทั้งนี้ ตลอด 24 ปี ที่ผ่านมา ตนและทีมบุคลากรทางการแพทย์ ได้จัดบริการผ่าตัดขลิบหนังหุ้มปลายองคชาติให้แก่เด็กและเยาวชนมุสลิมชาย ในโครงการเข้าสุนัตหมู่เคลื่อนที่ช่วงปิดเทอม ทั้งในอำเภอจะนะ ซึ่งประชากรส่วนใหญ่เป็นมุสลิมและอีกหลายอำเภอของจังหวัดสงขลา เพื่อให้เยาวชนได้เข้าถึงบริการทางการแพทย์ที่มีมาตรฐาน สะอาด ปลอดภัย และไม่มีค่าใช้จ่าย แม้ปัจจุบันจะดำรงตำแหน่งผู้อำนวยการโรงพยาบาลจะนะ มีภารกิจในด้านการบริหารโรงพยาบาลมากขึ้น แต่จะยังคงดำเนินการโครงการนี้ต่อไป โดยในวันนี้ออกให้บริการที่ ตำบลบ้านพรุ อำเภอหาดใหญ่และตำบลสำนักขาม อำเภอสะเดา มีเยาวชนกลุ่มเป้าหมายประมาณ 100 คน
************************************************ 15 มีนาคม 2566
วันพุธที่ 15 มีนาคม 2566
15/03/2566
Cabinet approves additional subsidy of cooking gas expense for state welfare card holders
Cabinet approves additional subsidy of cooking gas expense for state welfare card holders
March 14, 2023, Deputy Secretary-General to the Prime Minister and Acting Government Spokesperson Anucha Burapachaisri disclosed that the cabinet, in its meeting today, approved 150 million Baht in budget to subsidize cooking gas expenses for approx. 7.5 million state welfare card holders.
The approval will offer the subsidy of 20 Baht/person/3 months, in addition to 80 Baht/person/3 months approved earlier on February 28, 2023. This makes 100 Baht/person/3 months in subsidy to state welfare card holders to be used for cooking gas expenses during April and June 2023. The aim is to alleviate financial burden of low-income earners.
วันพุธที่ 15 มีนาคม 2566
15/03/2566
กรรมการผู้จัดการ ธอส. คว้ารางวัล TOP CEO 2 ปีติดต่อกัน ขณะที่ ธอส. คว้ารางวัลแบรนด์โดดเด่นประจำปี Outstanding Brands
กรรมการผู้จัดการ ธอส. รับรางวัลสุดยอดผู้นำซีอีโอแห่งปี 2022 (TOP CEO) และรางวัลแบรนด์โดดเด่นประจำปี 2022 (Outstanding Brands) ในงาน "2022 Asia CEO Summit & Award Ceremony Thailand" โดยมี รมว.ท่องเที่ยวและกีฬา เป็นประธานมอบรางวัล
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เข้ารับรางวัลสุดยอดผู้นำซีอีโอแห่งปี 2022 (TOP CEO) และรางวัลแบรนด์โดดเด่นประจำปี 2022 (Outstanding Brands) ในงาน "2022 Asia CEO Summit & Award Ceremony Thailand" โดยมีนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เป็นประธานในพิธีมอบรางวัล ซึ่งจัดขึ้นโดยบริษัท อินฟลูเอ็นเชี่ยล แบรนด์ ประเทศสิงคโปร์ ผู้เชี่ยวชาญด้านการวิจัยและสำรวจข้อมูลเชิงลึกของผู้บริโภคในเอเชีย และบริษัท นิโอ ทาร์เก็ต จำกัด ที่ปรึกษาประชาสัมพันธ์ด้านการสื่อสารองค์กรในประเทศไทย โดยร่วมกันคัดเลือกบุคลากร และหน่วยงานที่ผ่านเกณฑ์การพิจารณา และผลสำรวจกลุ่มผู้บริโภค Gen Y ในประเทศไทย เพื่อรวบรวมความเห็น หรือความชื่นชอบที่ผู้บริโภคมีต่อแบรนด์ต่าง ๆ เป็นแบรนด์ที่อยู่ในใจ และมีอิทธิพลต่อประชาชนสูงสุด โดยนายฉัตรชัย ศิริไล กรรมการผู้จัดการ ธอส. ถือเป็นผู้บริหารสูงสุดของหน่วยงานรัฐวิสาหกิจเพียงรายเดียวที่ได้รับรางวัลสุดยอดผู้นำซีอีโอแห่งปี(TOP CEO) 2 ปีติดต่อกัน ในฐานะผู้บริหารองค์กรที่มีคุณสมบัติโดดเด่นด้านการบริหาร มีวิสัยทัศน์กว้างไกล และสามารถสร้างความแข็งแกร่งแก่ธนาคารให้เติบโตได้อย่างมั่นคงและยั่งยืน ขณะที่รางวัลแบรนด์โดดเด่ประจำปี(Outstanding Brands) มอบให้กับ ธอส. ในฐานะเป็นแบรนด์ที่มีการเติบโตอย่างต่อเนื่องและมีแนวทางการสร้างแบรนด์ที่ยอดเยี่ยม ทั้งนี้ พิธีมอบรางวัลดังกล่าวจัดขึ้น ณ ห้องแกรนด์บอลรูม โรงแรมชาเทรียม แกรนด์ กรุงเทพฯ
วันพุธที่ 15 มีนาคม 2566
15/03/2566
​ครม.อนุมัติ 224.44 ล้านบาท ประกันภัยข้าวโพดเลี้ยงสัตว์ ปี 66 คุ้มครอง 7 ภัยธรรมชาติ ศัตรูพืชโรคระบาด
​ครม.อนุมัติ 224.44 ล้านบาท ประกันภัยข้าวโพดเลี้ยงสัตว์ ปี 66 คุ้มครอง 7 ภัยธรรมชาติ ศัตรูพืชโรคระบาด
วันที่ 15 มีนาคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 14 มีนาคม 2566 ว่า ครม.อนุมัติโครงการประกันภัยข้าวโพดเลี้ยงสัตว์ ปีการผลิต 2566 วงเงิน 224.44 ล้านบาท ซึ่งมีรูปแบบเช่นเดียวกันกับปีการผลิต 2565 ดังนี้
1.อัตราเบี้ยประกันภัยพื้นฐาน (Tier 1) ลูกค้าสินเชื่อธนาคารเพื่อการเกษตรและสหกรณ์การเกษตร (ธ.ก.ส.) 160 บาทต่อไร่ มีพื้นที่เป้าหมาย 2 ล้านไร่ ลูกค้าเกษตรกรทั่วไปหรือลูกค้าสินเชื่อ ธ.ก.ส. ซื้อเพิ่ม คิดอัตราเบี้ยประกันภัยตามระดับความเสี่ยง คือ พื้นที่ความเสี่ยงต่ำ 150 บาทต่อไร่ พื้นที่ความเสี่ยงปานกลาง 350 บาทต่อไร่ พื้นที่ความเสี่ยงสูง 550 บาทต่อไร่ มีพื้นที่เป้าหมาย 6 หมื่นไร่
2.อัตราเบี้ยประกันภัยโดยสมัครใจ (Tier 2) มีพื้นที่เป้าหมาย 6 หมื่นไร่ คิดอัตราเบี้ยประกันภัยตามระดับความเสี่ยง คือ พื้นที่ความเสี่ยงต่ำ 90 บาทต่อไร่ พื้นที่ความเสี่ยงปานกลาง 100 บาทต่อไร่ และพื้นที่ความเสี่ยงสูง 110 บาทต่อไร่
สำหรับค่าเบี้ยประกันภัย Tier 1 นั้น ธ.ก.ส. อุดหนุนเบี้ยประกันภัยสำหรับลูกค้าสินเชื่อ ธ.ก.ส. 64 บาท ต่อไร่ สูงสุดไม่เกิน 30 ไร่ (รวมไม่เกิน 2 ล้านไร่) รัฐบาลอุดหนุนเบี้ยประกันภัย ดังนี้ 1)ลูกค้าสินเชื่อ ธ.ก.ส. 96 บาทต่อไร่ รวมทั้งอุดหนุนอากรแสตมป์และภาษีมูลค่าเพิ่มทั้งหมด รวมเป็น 108.27 บาทต่อไร่ 2)เกษตรกรทั่วไปหรือลูกค้าสินเชื่อ ธ.ก.ส. ที่ซื้อเพิ่ม รัฐบาลอุดหนุนเบี้ยประกันภัย 90 บาทต่อไร่ รวมทั้งอุดหนุนอากรแสตมป์และภาษีมูลค่าเพิ่มทั้งหมด แบ่งตามระดับความเสี่ยงคือ พื้นที่ความเสี่ยงต่ำ รวม 101.57 บาทต่อไร่ พื้นที่ความเสี่ยงปานกลาง รวม 116.64 บาทต่อไร่ และพื้นที่ความเสี่ยงสูง รวม 131.71 บาทต่อไร่
นางสาวรัชดา กล่าวด้วยว่า วงเงินความคุ้มครอง จะครอบคลุมภัยศัตรูพืชหรือโรคระบาดและภัยพิบัติธรรมชาติ 7 ภัย ได้แก่ น้ำท่วมหรือฝนตกหนัก ภัยแล้ง ฝนแล้งหรือฝนทิ้งช่วง ลมพายุหรือพายุไต้ฝุ่น ภัยอากาศหนาวหรือน้ำค้างแข็ง ลูกเห็บ ไฟไหม้ ช้างป่า และภัยศัตรูพืชหรือโรคระบาด โดย Tier1 ให้วงเงินคุ้มครองภัยธรรมชาติจำนวน 1,500 บาทต่อไร่ และภัยศัตรูพืชหรือโรคระบาด จำนวน 750 บาทต่อไร่ ส่วน Tier2 ให้วงเงินคุ้มครองภัยธรรมชาติจำนวน 240 บาทต่อไร่ และภัยศัตรูพืชหรือโรคระบาด จำนวน 120 บาทต่อไร่ ทั้งนี้ เกษตรกรที่สนใจสามารถซื้อกรมธรรม์ได้ที่ ธ.ก.ส.ทุกสาขา
วันพุธที่ 15 มีนาคม 2566
15/03/2566
​นิรโทษกรรมอาวุธปืน! ครม.เห็นชอบร่าง พ.ร.บ.อาวุธปืน เปิดโอกาสให้ขึ้นทะเบียนถูกกฎหมาย หรือส่งมอบคืนภายใน 180 วัน โดยไม่ต้องรับโทษ!
​นิรโทษกรรมอาวุธปืน! ครม.เห็นชอบร่าง พ.ร.บ.อาวุธปืน เปิดโอกาสให้ขึ้นทะเบียนถูกกฎหมาย หรือส่งมอบคืนภายใน 180 วัน โดยไม่ต้องรับโทษ!
วันที่ 15 มีนาคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 14 มีนาคม 2566 ว่า ปัจจุบันมีการใช้อาวุธปืนทำร้ายร่างกายผู้อื่นเพิ่มมากขึ้นทุกปี และอาวุธปืนที่นำมาใช้ในการก่อเหตุนั้น เป็นอาวุธปืนเถื่อนที่ไม่ได้รับอนุญาตอย่างถูกต้องตามกฎหมาย อีกทั้ง มาตรการปราบปรามอาวุธปืนเถื่อนที่ใช้ในปัจจุบัน ยังไม่บรรลุผล เนื่องจากเจ้าหน้าที่จะดำเนินการตรวจค้นได้ เฉพาะกรณีที่มีข้อมูลน่าเชื่อถือว่า บุคคลนั้นใช้อาวุธปืนในการกระทำความผิด มีพฤติการณ์ครอบครองอาวุธปืนผิดกฎหมายหรือมีความเป็นไปได้ที่จะนำอาวุธปืนไปก่อเหตุร้าย หรือเป็นผู้มีส่วนร่วมกระทำความผิด ทำให้ยากต่อการควบคุม ดังนั้น เพื่อเป็นการแก้ปัญหาดังกล่าว ครม.จึงมีมติเห็นชอบหลักการร่างพระราชบัญญัติอาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน (ฉบับที่ ..) พ.ศ. .... ซึ่งเป็นการแก้ไขเพิ่มเติมพระราชบัญญัติอาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปีน พ.ศ. 2490 โดยกำหนดให้นำอาวุธปืน เครื่องกระสุนปืนที่อยู่ภายในราชอาณาจักรมาขึ้นทะเบียนให้ถูกต้องตามกฎหมาย เพื่อป้องกันไม่ให้นำเข้าอาวุธปืนจากประเทศเพื่อนบ้านมาขึ้นทะเบียน หรือให้มีการส่งมอบอาวุธปืน เครื่องกระสุนปืนที่ไม่สามารถขึ้นทะเบียนได้ คืนแก่นายทะเบียนภายในระยะเวลาที่กำหนด และกำหนดเพิ่มเติมให้นายทะเบียนท้องที่จัดทำรายละเอียดและจัดเก็บอัตลักษณ์เกี่ยวกับอาวุธปืนด้วย สำหรับสาระสำคัญของร่างพระราชบัญญัติ มีดังนี้
1.ให้บุคคลที่มีอาวุธปืน เครื่องกระสุนปืนโดยมิชอบด้วยกฎหมาย นำอาวุธปืน เครื่องกระสุนปืนดังกล่าวมาขอรับอนุญาตเให้ถูกต้องตามกฎหมายภายในระยะเวลา 180 วัน โดยไม่ต้องรับโทษ
2.ให้บุคคลที่มีอาวุธปืน เครื่องกระสุนปืน ที่กฎหมายไม่อนุญาตให้มีและใช้ไว้ในครอบครองหรือจำหน่าย เนื่องจากมีประสิทธิภาพในการทำลายสูงเป็นอันตรายต่อประชาชน ให้ผู้ที่มีอาวุธปืนดังกล่าวนำมามอบให้แก่หน่วยทหารที่ใกล้ที่สุดภายใน180 วัน โดยไม่ต้องรับโทษ ทั้งนี้ ทางราชการไม่จำเป็นต้องชดใช้ราคาและให้อาวุธปืนนั้นตกเป็นของแผ่นดิน
3.ให้นายทะเบียนท้องที่มีอำนาจในการจัดทำรายละเอียดเกี่ยวกับอาวุธปืนที่นำมาดำเนินการทางทะเบียน เช่น การทำเครื่องหมายทะเบียน การโอนการแจ้งย้ายไว้เป็นหลักฐาน รวมทั้งอาวุธปืนที่นำมาขึ้นทะเบียนขออนุญาต เพื่อเป็นการตรวจสอบความถูกต้องทางทะเบียนอาวุธปืน การตรวจสอบหาอาวุธปืนที่ใช้ในการก่อเหตุอาชญากรรม หรือเพื่อประโยชน์อื่นใดในทางราชการ
วันพุธที่ 15 มีนาคม 2566
รัฐมนตรีว่าการกระทรวงวัฒนธรรมร่วมเป็นเกียรติและมอบรางวัลการแข่งขันเต้นนานาชาติ ATOD International Dance Competition 2023
รัฐมนตรีว่าการกระทรวงวัฒนธรรมร่วมเป็นเกียรติและมอบรางวัลการแข่งขันเต้นนานาชาติ ATOD International Dance Competition 2023
รัฐมนตรีว่าการกระทรวงวัฒนธรรมร่วมเป็นเกียรติและมอบรางวัลการแข่งขันเต้นนานาชาติ ATOD International Dance Competition 2023
เมื่อวันที่ 14 มีนาคม 2566 นายอิทธิพล คุณปลื้ม รัฐมนตรีว่าการกระทรวงวัฒนธรรม ร่วมเป็นเกียรติและมอบรางวัลการแข่งขันเต้นนานาชาติ (ATOD International Dance Competition 2023) ในรอบการแข่งขัน ประจำวันที่ 13 มีนาคม 2566 เพื่อชิงถ้วยพระราชทาน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี โดยมี H.E. Sibille de Cartier d’Yves เอกอัครราชทูตราชอาณาจักรเบลเยียมประจำประเทศไทย Ms. Kaye Emmett - ATODI President
หม่อมหลวงปรียพรรณ ศรีธวัช นายกสมาคมเอทีโอดีเพื่อพัฒนาเด็กและเยาวชน เด็กและเยาวชนที่เข้าร่วมแข่งขัน เข้าร่วม ณ โรงละครอักษรา คิง เพาเวอร์ คอมเพล็กซ์ กรุงเทพฯ
กระทรวงวัฒนธรรม โดยสำนักงานศิลปวัฒนธรรมร่วมสมัย กระทรวงการท่องเที่ยวและกีฬา และสมาคมเอทีโอดีเพื่อพัฒนาเด็กและเยาวชน จัดการแข่งขันเต้นนานาชาติ (ATOD International Dance Competition 2023) ชิงถ้วยพระราชทาน สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี โดยเวทีการแข่งขันนี้ เป็นเวทีนานาชาติ ที่เปิดโอกาสให้เยาวชนกว่า 1,700 คน จากทั่วโลกได้มีโอกาสแสดงความสามารถด้านการเต้น ในบรรยากาศที่อบอุ่นเป็นมิตร ทั้งนี้ งานดังกล่าวจัดขึ้นระหว่างวันที่ 11 - 19 มีนาคม 2566 ณ โรงละครอักษรา คิง เพาเวอร์ ถนนรางน้ำ กรุงเทพฯ โดยมีทูตานุทูตจากนานาประเทศร่วมเป็นประธานมอบรางวัลบนเวทีการแข่งขันทุกวัน
วันพุธที่ 15 มีนาคม 2566
15/03/2566
จับกัง1! หายห่วง หลังสั่ง กสร.ประสานนายจ้าง "ไรเดอร์สะดวกซื้อ" จ่ายค่าจ้างแล้ว
จับกัง1! หายห่วง หลังสั่ง กสร.ประสานนายจ้าง "ไรเดอร์สะดวกซื้อ" จ่ายค่าจ้างแล้ว
รัฐมนตรีว่าการกระทรวงแรงงาน หายห่วง กรณีพนักงานไรเดอร์ร้านสะดวกซื้อแห่งหนึ่งไม่ได้รับค่าจ้าง สั่งกรมสวัสดิการและคุ้มครองแรงงาน เร่งตรวจสอบข้อเท็จจริงและประสานนายจ้างผู้ว่าจ้างจ่ายค่าจ้างแทนซับคอนแทรคครบถ้วนแล้ว
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กรณีสื่อออนไลน์นำเสนอข่าว “ไรเดอร์ 70 คน ร้องไม่ได้ค่าจ้างครึ่งเดือน” เมื่อวันที่ 14 มีนาคม 2566 พนักงานไรเดอร์ร้านสะดวกซื้อกว่า 70 คน ร้องเรียนเพจสายไหมต้องรอด มายังผม ผ่านทางโฆษกกระทรวงแรงงาน (การเมือง) ว่าไม่ได้รับค่าจ้างกว่าครึ่งเดือนนั้น ผมได้สั่งการให้กรมสวัสดิการและคุ้มครองแรงงานเร่งดำเนินการตรวจสอบข้อเท็จจริงทันที เบื้องต้นได้รับรายงานว่า พนักงานตรวจแรงงานสำนักงานสวัสดิการและคุ้มครองแรงงานกรุงเทพมหานครพื้นที่ 1 (สรพ.1) โทรศัพท์ประสานนายจ้างที่เป็นผู้ว่าจ้างซับคอนแทรค มีสำนักงานใหญ่ตั้งอยู่ เขตสาทร กรุงเทพมหานคร ได้จ้างผู้รับจ้างงานช่วง (Sub-contractor) ส่งลูกจ้างไปทำงานเป็นไรเดอร์ร้านสะดวกซื้อกว่า 70 สาขาๆ ละ 1 คน ทำหน้าที่ส่งสินค้าให้แก่ลูกค้า โดยรับเงินค่าแรงและค่าตอบแทนจากผู้รับจ้างงานช่วงโดยตรง เมื่อทราบว่าซับคอยแทรคมีการค้างจ่ายค่าจ้าง ค่าตอบแทนกว่าครึ่งเดือน เพื่อบรรเทาความเดือดร้อนนายจ้างจึงจ่ายค่าจ้างให้แก่ไรเดอร์ร้านสะดวกซื้อกลุ่มนี้แทนซับคอนแทรคครบถ้วนแล้ว อย่างไรก็ตาม ผมขอความร่วมมือนายจ้าง เจ้าของสถานประกอบกิจการ ลูกจ้าง ให้ทุกฝ่ายอยู่ร่วมกันด้วยความเข้าอกเข้าใจกัน รู้สิทธิหน้าที่ของแต่ละฝ่าย เพื่อให้เกิดความเป็นธรรมในการจ้างงานต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า หากนายจ้าง เจ้าของสถานประกอบกิจการ ลูกจ้าง และประชาชนทั่วไป มีข้อสงสัยเกี่ยวกับปัญหากฎหมายคุ้มครองแรงงานสามารถปรึกษาพนักงานตรวจแรงงาน ได้ที่ สายด่วน 1506 กด 3 หรือ 1546 หรือสำนักงานสวัสดิการและคุ้มครองแรงงานกรุงเทพมหานคร 10 พื้นที่ หรือสำนักงานสวัสดิการและคุ้มครองแรงงานจังหวัดทุกจังหวัด
วันพุธที่ 15 มีนาคม 2566
15/03/2566
กรมบัญชีกลางเปิดหลักสูตรนักบริหารการเงินการคลังภาครัฐระดับสูง (บงส.) รุ่นที่ 10 @TEN : เติมเต็มศักยภาพ ด้านการเงินการคลังภาครัฐผู้บริหารระดับสูง
นายอาคม เติมพิทยาไพสิฐ รัฐมนตรีว่าการกระทรวงการคลัง เป็นประธานในพิธีเปิดโครงการฝึกอบรมหลักสูตร นักบริหารการเงินการคลังภาครัฐระดับสูง (บงส.) รุ่นที่ 10 (@TEN : เติมเต็มศักยภาพ ด้านการเงินการคลังภาครัฐผู้บริหารระดับสูง) ณ โรงแรมรามาการ์เด้นส์ กรุงเทพฯ
นางสาวกุลยา ตันติเตมิท อธิบดีกรมบัญชีกลาง เปิดเผยภายหลังพิธีเปิดโครงการฝึกอบรมหลักสูตร นักบริหารการเงินการคลังภาครัฐระดับสูง (บงส.) รุ่นที่ 10 (@TEN : เติมเต็มศักยภาพ ด้านการเงินการคลังภาครัฐผู้บริหารระดับสูง) ณ โรงแรมรามาการ์เด้นส์ กรุงเทพมหานคร โดยได้รับเกียรติจากนายอาคม เติมพิทยาไพสิฐ รัฐมนตรีว่าการกระทรวงการคลัง เป็นประธานในพิธีเปิดว่า กรมบัญชีกลางในฐานะหน่วยงานกลางที่มีภารกิจในการกำกับ ดูแล และบริหารการใช้จ่ายเงินภาครัฐ ได้ตระหนักถึงความสำคัญของการพัฒนาศักยภาพและการเพิ่มพูนความรู้ความสามารถของบุคลากรด้านการเงินการคลังภาครัฐ โดยเฉพาะผู้บริหารระดับสูงของหน่วยงาน ที่จำเป็นต้องมีความรู้ ความเข้าใจในองค์ความรู้ที่เกี่ยวข้องกับการบริหารจัดการด้านการเงินการคลังของภาครัฐ เพื่อให้สามารถบริหารงานในฐานะผู้บริหารระดับสูงได้อย่างมีประสิทธิภาพ กรมบัญชีกลางจึงได้จัดโครงการฝึกอบรมหลักสูตรนักบริหารการเงินการคลังภาครัฐระดับสูง (บงส.) อย่างต่อเนื่อง โดยครั้งนี้เป็นรุ่นที่ 10 ซึ่งมีผู้ที่ผ่านการพิจารณาคัดเลือกตามคุณสมบัติและเข้ารับการฝึกอบรมฯ จำนวนทั้งสิ้น 126 ราย ประกอบด้วยผู้บริหารระดับสูง ระดับรองหัวหน้าส่วนราชการในระดับกรมหรือเทียบเท่าหน่วยงานของรัฐ และผู้บริหารระดับสูงจากภาคเอกชน ซึ่งการฝึกอบรมฯ จะจัดขึ้นระหว่างวันที่ 15 มีนาคม 2566 ถึงวันที่ 1 กันยายน 2566 รวมทั้งสิ้น 198 ชั่วโมง แบ่งเนื้อหาออกเป็น 4 หมวด ได้แก่ 1) ความรู้ด้านเศรษฐกิจเพื่อการพัฒนาประเทศ 2) ความรู้ด้านการเงินการคลังภาครัฐ 3) ความรู้ด้านการบริหารองค์กรยุคใหม่และการสร้างนวัตกรรม 4) การเสริมสร้างประสบการณ์ ซึ่งรูปแบบการฝึกอบรมจะเน้นวิธีการเรียนรู้ที่เหมาะสมสำหรับนักบริหารระดับสูง โดยใช้หลักการเรียนรู้ที่เน้นการมีส่วนร่วม และการเรียนรู้จากประสบการณ์ตรง โดยมีวิทยากรผู้ทรงคุณวุฒิจากภาครัฐและภาคเอกชนมาถ่ายทอดองค์ความรู้และแลกเปลี่ยนความคิดเห็นแก่ผู้เข้ารับการฝึกอบรม เพื่อให้เกิดการบูรณาการความรู้ด้านการบริหารการเงินการคลังและสามารถนำไปประยุกต์ใช้ได้อย่างเป็นรูปธรรม อีกทั้งการจัดฝึกอบรมในครั้งนี้ได้กำหนดมาตรการเพื่อป้องการโรคติดเชื้อไวรัสโคโรนา 2019 (COVID - 19) ตามมาตรการของรัฐบาลอย่างเคร่งครัด
“โครงการฝึกอบรมหลักสูตร บงส. รุ่นที่ 10 กรมบัญชีกลางมีความมุ่งหวังให้ผู้บริหารระดับสูงของหน่วยงานของรัฐและภาคเอกชน เป็นผู้นำด้านการเงินการคลังภาครัฐที่มีวิสัยทัศน์ มีขีดความสามารถสูง สามารถขับเคลื่อนนโยบายการเงินการคลังของภาครัฐให้เกิดประสิทธิภาพและประสิทธิผล ภายใต้กรอบวินัยการคลัง มีความโปร่งใส ตรวจสอบได้ อีกทั้งมีเครือข่ายในการแลกเปลี่ยนเรียนรู้ประสบการณ์ด้านการบริหารการเงินการคลัง อันจะนำไปสู่การพัฒนาองค์กรให้เข้มแข็ง ส่งผลให้การใช้จ่ายเงินงบประมาณของแผ่นดินเกิดประโยชน์สูงสุดและพัฒนาเศรษฐกิจของประเทศต่อไป” อธิบดีกรมบัญชีกลาง กล่าว
วันพุธที่ 15 มีนาคม 2566
15/03/2566
​โฆษกรัฐบาลเผย นายกฯ รับทราบและติดตามสถานการณ์ธนาคารพาณิชย์ในสหรัฐฯ อย่างใกล้ชิด
พร้อมสั่งการให้หน่วยงานที่เกี่ยวข้องติดตาม ประเมินสถานการณ์ พร้อมป้องกัน และเตรียมความพร้อมไม่ให้เกิดปัญหากับระบบของไทย
วันนี้ (15 มีนาคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์ธนาคารพาณิชย์ในสหรัฐฯ ประสบปัญหา จนทำให้เกิดความกังวลในภาคการเงินทั่วโลก รวมทั้งได้สั่งการให้หน่วยงานที่เกี่ยวข้องติดตามประเมินสถานการณ์อย่างใกล้ชิด พร้อมป้องกัน และเตรียมรับมือหากส่งผลกระทบถึงไทย
โฆษกประจำสำนักนายกรัฐมนตรี กล่าวว่า หน่วยงานด้านเศรษฐกิจการคลังของไทยได้ติดตามสถานการณ์ดังกล่าว และประเมินผลกระทบที่อาจเกิดขึ้นต่อประเทศไทยอย่างใกล้ชิด โดยกระทรวงการคลังได้ประเมินเบื้องต้นว่าเหตุการณ์ดังกล่าวยังไม่ส่งผลกระทบต่อประเทศไทยโดยตรง แต่อย่างไรก็ดี ก็จะติดตามสถานการณ์ดังกล่าวอย่างต่อเนื่อง และมีความพร้อมที่จะดำเนินการในส่วนที่เกี่ยวข้อง เพื่อรักษาเสถียรภาพระบบการเงินของประเทศไทยให้มีความเข้มแข็งต่อไป
โฆษกประจำสำนักนายกรัฐมนตรียังกล่าวเพิ่มเติมว่า ในส่วนของธนาคารแห่งประเทศไทย (ธปท.) ก็ได้ติดตามสถานการณ์และผลกระทบต่าง ๆ อย่างใกล้ชิดเช่นเดียวกัน โดยเห็นว่าผลกระทบจากกรณีดังกล่าวต่อเสถียรภาพระบบการเงินไทยมีจำกัด เนื่องจากธนาคารพาณิชย์ไทยมีธุรกรรมโดยตรงกับ ธนาคารสหรัฐฯ ที่ประสบปัญหาน้อย และ ธปท. กำกับดูแลธุรกรรมเกี่ยวกับสินทรัพย์ดิจิทัล และ venture capital ที่เข้มงวด เพื่อป้องกันผลกระทบจากความเชื่อมโยงระหว่างกลุ่มธนาคารพาณิชย์ต่อเงินฝากของประชาชน
“นายกฯ ติดตามสถานการณ์อย่างใกล้ชิด พร้อมกำชับและสั่งการให้หน่วยงานที่เกี่ยวข้องติดตาม ประเมิน พิจารณา และพร้อมที่จะดำเนินการในส่วนที่เกี่ยวข้อง เพื่อรักษาเสถียรภาพระบบการเงินของประเทศไทยให้มีความเข้มแข็ง นายกรัฐมนตรีเชื่อมั่นในการเงินการคลังไทยมีความมั่นคงและมีเสถียรภาพ พร้อมรองรับสถานการณ์ที่มีความผันผวน” นายอนุชาฯ กล่าว
วันพุธที่ 15 มีนาคม 2566
15/03/2566
​นายกรัฐมนตรีสักการะพระพุทธทักษิณมิ่งมงคล เพื่อความเป็นสิริมงคล ในโอกาสลงพื้นที่ตรวจราชการ จ.นราธิวาส
​นายกรัฐมนตรีสักการะพระพุทธทักษิณมิ่งมงคล เพื่อความเป็นสิริมงคล ในโอกาสลงพื้นที่ตรวจราชการ จ.นราธิวาส
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (15 มีนาคม 2566) เวลา 13.29 น. ณ วัดเขากง ตำบลลำภู อำเภอเมืองนราธิวาส จังหวัดนราธิวาส พลเอก ประยุทธ์ จันทร์โอชา นายกรัฐมนตรี พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายสุชาติ ชมกลิ่น รัฐมนตรีว่าการกระทรวงแรงงาน นายธนกร วังบุญคงชนะ รัฐมนตรีประจำสำนักนายกรัฐมนตรี และคณะ สักการะพระพทุธทักษิณมิ่งมงคล เพื่อความเป็นสิริมงคล ในโอกาสลงพื้นที่ตรวจราชการติดตามความก้าวหน้าการดำเนินงานตามนโยบายของรัฐบาล และข้อสั่งการนายกรัฐมนตรี ซึ่งพระพุทธทักษิณมิ่งมงคล เป็นพระพุทธรูปประทับนั่งปางประธานพร สร้างตามแบบพุทธศิลป์สกุลช่างอินเดียใต้ สร้างแล้วเสร็จเมื่อปี พ.ศ. 2512 พระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ 9 ทรงเสด็จบรรจุพระบรมสารีริกธาตุ พร้อมบรรจุดินจากสังเวชนียสถาน เมื่อวันที่ 16 กรกฎาคม พ.ศ. 2513 และพื้นที่นี้ยังเป็นที่ตั้งของพุทธมณฑลแห่งเดียวของภาคใต้
พร้อมกราบนมัสการพระเทพศีลวิสทุธิ์ ที่ปรึกษาเจ้าคณะภาค 18 โอกาสนี้ พระเทพศีลวิสุทธิ์กล่าวให้พรนายกรัฐมนตรี ขอให้โชคดี เดินทางปลอดภัย รักษาสุขภาพให้แข็งแรง เพื่อกลับมาเป็นนายกรัฐมนตรี บริหารประเทศเพื่อประชาชนอีกครั้ง โดยนายกรัฐมนตรีได้กล่าวขอบคุณสำหรับคำอวยพร พร้อมรับปากจะดูแลประชาชน และบริหารประเทศให้ดีที่สุดโดยเฉพาะในพื้นที่สามจังหวัดชายแดนภาคใต้ มีศักยภาพในการพัฒนา มีความโดดเด่นทั้งเรื่องของการท่องเที่ยว และการลงทุน เป็นสังคมพหุวัฒนธรรม ประชาชนต้องอยู่ร่วมกันให้ได้อย่างสงบสุข ทั้งนี้ ต้องอาศัยความร่วมมือของทุกภาคส่วนในการสร้างความเชื่อมั่น เพื่อให้เกิดการเดินทางมาในพื้นที่และการลงทุนต่อไป
เสร็จแล้ว นายกรัฐมนตรีพร้อมคณะเดินทางต่อไปยังด่านศุลกากรตากใบ ตำบลเจ๊ะเห อำเภอตากใบ จังหวัดนราธิวาส โดยนายกรัฐมนตรีจะเป็นประธานในพิธีเปิดแพขนานยนต์ ณ ด่านศุลกากรตากใบ
วันพุธที่ 15 มีนาคม 2566
15/03/2566
กบข. ย้ำไม่ได้ลงทุนในธนาคารสหรัฐที่โดนสั่งปิด
จากกรณีธนาคารใหญ่ในสหรัฐฯ 3 แห่ง ได้แก่ Silicon Valley Bank (SVB), Signature Bank และ Silvergate Bank ประสบปัญหาการขาดสภาพคล่องจนถูกสั่งปิดกิจการและถูกควบคุมโดยหน่วยงานภาครัฐนั้น
ดร.ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า กบข. ไม่มีการลงทุนในหุ้นหรือตราสารหนี้ของธนาคารทั้ง 3 แห่ง หรือสินทรัพย์ดิจิทัลแต่อย่างใด วิกฤตการณ์ดังกล่าวเป็นความผิดพลาดจากนโยบายและการบริหารจัดการทรัพย์สิน (Asset) และหนี้สิน (Liabilities) ของ SVB ซึ่งเหตุการณ์ที่เกิดขึ้นจะไม่ขยายวงกว้างและลุกลามไปยังอุตสาหกรรมอื่น ๆ แต่อาจส่งผลกระทบต่ออุตสาหกรรมเทคโนโลยีของสหรัฐฯ ในระยะสั้นเท่านั้น เนื่องจากสหรัฐฯ ได้ออกมาตรการควบคุมและจำกัดผลกระทบให้อยู่ในวงแคบ เพื่อลดความตื่นตระหนกของประชาชน และฟื้นความเชื่อมั่นต่อเศรษฐกิจสหรัฐฯ พร้อมยืนยันเสถียรภาพของระบบการเงินของสหรัฐฯ ว่ายังมีความแข็งแกร่ง
โดย กบข. มองว่า ตลาดลงทุนยังมีความผันผวนจากความไม่แน่นอนของนโยบายอัตราดอกเบี้ย ภาวะเงินเฟ้อ การขาดความเชื่อมั่นจากนักลงทุน รวมถึงกลุ่ม Venture capital Private equity และ Startup จะมีความสามารถในการเข้าถึงแหล่งเงินทุนน้อยลง สิ่งที่เกิดขึ้นจะกระทบกับกำไรและงบดุลของกลุ่มธนาคาร และเป็นสัญญาณเชิงลบต่อตลาดหุ้นสหรัฐฯ และตลาดหุ้นทั่วโลก ประกอบกับอัตราผลตอบแทนพันธบัตรรัฐบาลสหรัฐฯ 2 ปี และ 10 ปี ได้ปรับตัวลงอย่างรุนแรง ประมาณ 40-70bps สะท้อนถึงการคาดการณ์ว่า ธนาคารกลางสหรัฐ (FED) อาจชะลอการปรับขึ้นอัตราดอกเบี้ยออกไป ซึ่งอาจส่งผลกระทบต่อพอร์ตการลงทุนโดยรวมของ กบข.
อย่างไรก็ตาม กบข. ได้ติดตามสถานการณ์การลงทุนอย่างใกล้ชิด และได้ดำเนินนโยบายการลงทุนอย่างรอบคอบและระมัดระวัง เพื่อมุ่งหวังสร้างผลตอบแทนที่ดีในระยะยาวให้แก่สมาชิก
เกี่ยวกับ กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พ.ร.บ. กองทุนบำเหน็จบำนาญข้าราชการ พ.ศ. 2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข. เป็นผู้กำหนดนโยบาย ปัจจุบัน กบข. มีสมาชิกประมาณ 1.20 ล้านคน มีมูลค่าสินทรัพย์สุทธิประมาณ 1.22 ล้านล้านบาท (ข้อมูล ณ 28 ก.พ. 2566)
วันพุธที่ 15 มีนาคม 2566
กรมการขนส่งทางบก เผยผลการตรวจสอบวัดควันดำทั่วประเทศ ระหว่างวันที่ 1 ตุลาคม 2565 - 13 มีนาคม 2566
...
กรมการขนส่งทางบก เผยผลการตรวจสอบวัดควันดำทั่วประเทศ ระหว่างวันที่ 1 ตุลาคม 2565 - 13 มีนาคม 2566
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม กล่าวว่า ขณะนี้ประเทศไทยกำลังเผชิญปัญหาฝุ่นละอองขนาดเล็ก PM 2.5 ซึ่งส่งผลกระทบต่อการดำรงชีวิตและสุขอนามัยของประชาชน หนึ่งในสาเหตุสำคัญมาจากควันดำท่อไอเสียของรถยนต์ที่สัญจรไปมาบนท้องถนน กรมการขนส่งทางบก (ขบ.) มิได้นิ่งนอนใจในปัญหาดังกล่าว ได้ดำเนินการปรับปรุงมาตรฐานการตรวจวัดค่าควันดำจากท่อไอเสียของรถตามกฎหมายว่าด้วยการขนส่งทางบกและกฎหมายว่าด้วยรถยนต์ให้สอดคล้องตามเกณฑ์มาตรฐานค่าควันดำและวิธีการตรวจวัดที่กระทรวงทรัพยากรธรรมชาติและสิ่งแวดล้อมกำหนด การปรับปรุงมาตรฐานการตรวจวัดค่าควันดำมีสาระสำคัญ ดังนี้ 1) การตรวจวัดควันดำด้วยเครื่องวัดควันดำระบบวัดความทึบแสงขณะเครื่องยนต์ไม่มีภาระค่าควันดำสูงสุดไม่เกินร้อยละ 30 เดิมร้อยละ 45 และ 2) การตรวจวัดควันดำด้วยเครื่องวัดควันดำระบบกระดาษกรองขณะเครื่องยนต์ไม่มีภาระค่าควันดำสูงสุดไม่เกินร้อยละ 40 เดิมร้อยละ 50 ซึ่งเกณฑ์การตรวจควันดำใหม่ได้มีผลบังคับใช้กับการตรวจวัดควันดำรถที่มาดำเนินการตรวจสภาพรถก่อนจดทะเบียน หรือตรวจสภาพรถก่อนชำระภาษีประจำปีที่สำนักงานขนส่ง และสถานตรวจสภาพรถเอกชน (ตรอ.) ทุกแห่งแล้ว ขบ. จัดผู้ตรวจการออกตรวจวัดควันดำจากท่อไอเสียของรถบรรทุกและรถโดยสารในเขตกรุงเทพมหานครและปริมณฑล รวมถึงการตรวจวัดควันดำบนถนนสายหลักและสายรองทั่วประเทศ พร้อมทั้งติดตามการปฏิบัติหน้าที่และการบังคับใช้กฎหมายของผู้ตรวจการในการออกตรวจวัดควันดำอย่างต่อเนื่อง โดยผลการตรวจสอบ วัดควันดำในเขตพื้นที่กรุงเทพมหานครและปริมณฑล ระหว่างวันที่ 1 ตุลาคม 2565 - 13 มีนาคม 2566 กองตรวจการขนส่งทางบกได้ตรวจรถบรรทุกและรถโดยสารทั้งหมด 55,216 คัน มีรถที่มีค่าควันดำที่เกินกว่ากฎหมายกำหนดและถูกสั่งห้ามใช้รถด้วยการพ่นข้อความ “ห้ามใช้” 274 คัน และผลการตรวจสอบวัดควันดำทั่วประเทศ ระหว่างวันที่ 1 ตุลาคม 2565 - 13 มีนาคม 2566 สำนักงานขนส่งแต่ละจังหวัดได้จัดเจ้าหน้าที่ออกตรวจควันดำ รถบรรทุกและรถโดยสาร 115,699 คัน มีที่มีค่าควันดำที่เกินกว่ากฎหมายกำหนดและถูกสั่งห้ามใช้รถด้วยการพ่นข้อความ “ห้ามใช้” 865 คัน
รองอธิบดีกรมการขนส่งทางบก กล่าวเพิ่มเติมว่า ขบ. แนะนำให้เจ้าของรถตรวจเช็กและดูแลรักษารถยนต์เบื้องต้น ดังนี้ 1) ให้ทำความสะอาด หรือเปลี่ยนกรองอากาศใหม่ 2) เปลี่ยนกรองน้ำมันเชื้อเพลิง ตามระยะเวลา 3) เปลี่ยนน้ำมันเครื่องและกรองน้ำมันเครื่องตามระยะเวลา 4) ปรับตั้งปั๊มน้ำมันเชื้อเพลิงตั้งจังหวะการฉีดเชื้อเพลิงให้ถูกต้อง และ 5) ตรวจเช็กและปรับตั้งหัวฉีดน้ำมันเชื้อเพลิงให้เป็นละออง และมีแรงดัน เป็นต้น หากตรวจวัดควันดำด้วยระบบวัดความทึบแสงแล้วมีค่าควันดำเกินร้อยละ 30 หรือตรวจวัดควันดำด้วยระบบกระดาษกรองแล้วมีค่าควันดำเกินร้อยละ 40 จะถูกเปรียบเทียบปรับสูงสุด 5,000 บาท และสั่งห้ามใช้รถด้วยการพ่นข้อความ “ห้ามใช้” จนกว่าเจ้าของรถจะนำรถไปแก้ไขสภาพเครื่องยนต์ไม่ให้มีค่าควันดำเกินกำหนด และนำมาตรวจสภาพอีกครั้งจนผ่านการตรวจวัดจึงจะนำไปใช้งานได้
วันพุธที่ 15 มีนาคม 2566
15/03/2566
ผช.ปกอ. ผลักดันบุคลากร สปอ. เสริมความรู้ด้านการเงิน การบัญชี ตามแนวทางกรมบัญชีกลาง สู่การพัฒนาองค์กรอย่างมืออาชีพ
ผู้ช่วยปลัดกระทรวงอุตสาหกรรม ผลักดันบุคลากร สปอ. เสริมความรู้ด้านการเงิน การบัญชี ตามแนวทางกรมบัญชีกลาง สู่การพัฒนาองค์กรอย่างมืออาชีพ
เมื่อวันที่ 14 มีนาคม 2566 เวลา 09.00 น. นางสาวณิรดา วิสุทธิชาติธาดา ผู้ช่วยปลัดกระทรวงอุตสาหกรรม เป็นประธานเปิดโครงการการสัมมนาเชิงปฏิบัติการ เรื่อง การตรวจสอบความถูกต้องของรายการทางบัญชีตามรายงานทางการเงินและแนวทางแก้ไขปัญหาและข้อผิดพลาดทางบัญชีในระบบ New GFMIS Thai ของสำนักงานปลัดกระทรวงอุตสาหกรรม (ส่วนกลางและส่วนภูมิภาค) มีวัตถุประสงค์เพื่อให้เจ้าหน้าที่และผู้ที่เกี่ยวข้องได้รับความรู้ความเข้าใจอย่างต่อเนื่องในการปฏิบัติงานด้านการเงิน การบัญชี โดยสามารถปฏิบัติงานและแก้ไขปัญหาอุปสรรคได้อย่างถูกต้อง ครบถ้วน ตามแนวปฏิบัติที่กรมบัญชีกลางกำหนด ซึ่งมีนางสาวสุเนตรา เศวตไพบูลย์กิจ นักบัญชีชำนาญการพิเศษ กรมบัญชีกลาง ให้เกียรติเป็นวิทยากรบรรยาย เรื่อง “การตรวจสอบความถูกต้องของรายการทางบัญชีตามรายงานทางการเงิน” และ นางสาวสุชัญญา แช่มชูกลิ่น นักบัญชีชำนาญการ เป็นวิทยากรบรรยาย เรื่อง “แนวทางแก้ไขปัญหาและข้อผิดพลาดทางบัญชี” ให้กับข้าราชการและเจ้าหน้าที่ผู้ปฏิบัติงานด้านการเงิน การบัญชีของสำนักงานปลัดกระทรวงอุตสาหกรรม(ส่วนกลางและส่วนภูมิภาค) โดยมี นางสาวชลาริน นิลพิฤกษ์ ผู้อำนวยการกองกลาง กล่าวรายงาน ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม และผ่านระบบ Zoom Meeting
วันพุธที่ 15 มีนาคม 2566
15/03/2566
​"อนุชา" เดินหน้าขับเคลื่อนโครงการ “โคล้านครอบครัว”  แจงข่าวดี สมาชิก กทบ. กู้ยืมเงินเลี้ยง  ปลอดดอกเบี้ย หวังกระตุ้นเศรษฐกิจฐานราก สร้างคุณภาพชีวิตที่ดีให้สมาชิก กทบ.
​"อนุชา" เดินหน้าขับเคลื่อนโครงการ “โคล้านครอบครัว”  แจงข่าวดี สมาชิก กทบ. กู้ยืมเงินเลี้ยง  ปลอดดอกเบี้ย หวังกระตุ้นเศรษฐกิจฐานราก สร้างคุณภาพชีวิตที่ดีให้สมาชิก กทบ.
วันที่ 15 มีนาคม 2566 นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานกรรมการกองทุนหมู่บ้านและชุมชนเมืองแห่งชาติ เปิดเผยว่า คณะรัฐมนตรีวันนี้ (14 มีนาคม 2566) มีมติอนุมัติการดำเนินงานโครงการโคล้านครอบครัว วงเงินงบประมาณ 5,000 ล้านบาท โดยให้ธนาคารเพื่อการเกษตรและสหกรณ์การเกษตร (ธ.ก.ส.) สนับสนุนสินเชื่อให้กับกองทุนหมู่บ้านและชุมชนเมือง มีกำหนดระยะเวลา 4 ปี เพื่อเปิดโอกาสให้สมาชิกกองทุนที่เข้าร่วมโครงการฯ สามารถกู้ยืมเงินทุนสำหรับเลี้ยงโค ครอบครัวละ 2 ตัว ซึ่งคาดว่าตลอดทั้งโครงการจะสามารถจัดหาโคได้ 2 แสนตัว สำหรับ 100,000 ครอบครัว โดยประชาชนไม่ต้องจ่ายดอกเบี้ยแก่ทางธนาคาร ทางรัฐจะชดเชยดอกเบี้ยธนาคารให้ตลอดระยะเวลา 4 ปีเต็ม ในอัตราคงที่ 4% ทั้งนี้ สมาชิกกองทุนหมู่บ้านฯ ที่เข้าร่วมโครงการ จะต้องชำระคืนเงินต้นให้กองทุนหมู่บ้านฯ ให้แล้วเสร็จภายในระยะเวลา 4 ปี โดยในปีที่ 3 ให้ชำระคืนเงินต้นร้อยละ 50 ของวงเงินที่กู้ยืม และชำระคืนเงินต้นที่เหลือในปีที่ 4
นายอนุชาฯ ย้ำ พร้อมเดินหน้าขับเคลื่อนโครงการฯ ให้เกิดผลเป็นรูปธรรม มุ่งหวังให้สมาชิกกองทุนหมู่บ้านฯ ได้รับประโยชน์โดยตรง เตรียมลุยลงพื้นที่เปิดโครงการฯ สร้างความรู้ความเข้าใจให้กับสมาชิกกองทุนหมู่บ้านฯ ทั่วทุกภาคของประเทศไทย มุ่งหวังให้โครงการโคล้านครอบครัวเป็นการกระตุ้นเศรษฐกิจฐานรากและพัฒนาคุณภาพชีวิตของสมาชิกกองทุนหมู่บ้านฯ อย่างเป็นรูปธรรม มีแหล่งทุนหมุนเวียนสำหรับการกู้ยืมเพื่อการลงทุน สร้างงาน สร้างรายได้ บรรเทาผลกระทบจากสถานการณ์สภาวะเศรษฐกิจชะลอตัว ที่เป็นผลมาจากสถานการณ์การแพร่ระบาดของเชื้อโควิด-19 สถานการณ์อุทกภัย และเสริมสภาพคล่องให้กับสมาชิกกองทุนหมู่บ้านฯ ผ่านการสนับสนุนการทำปศุสัตว์ คือ การเลี้ยงโค
“การเลี้ยงโค เลี้ยงไม่ยาก สามารถคืนทุนได้เร็ว พี่น้องประชาชนมีโอกาสจับเงินหลักแสน หลักล้านได้ง่าย ผมได้ทดลองให้เกษตรกรในพื้นที่ จ.สุโขทัย 1,000 ครัวเรือนเลี้ยงโคนำร่อง พบว่าประสบผลสำเร็จ 100% โดยประชาชนสามารถปลดหนี้ และยังมีเงินเพิ่มขึ้นในครัวเรือน ผมมั่นใจว่าโครงการนี้จะช่วยให้ประชาชนที่อยู่ในระดับฐานราก โดยเฉพาะภาคการเกษตรมีความเข้มแข็ง หลุดพ้นจากความยากจน เป็นโอกาสที่ประชาชนจะมีรายได้เสริม และอาจพัฒนาเป็นอาชีพหลักในอนาคตได้ ” นายอนุชา กล่าว
วันพุธที่ 15 มีนาคม 2566
สถาบันการบินพลเรือน เปิดรับสมัครนักศึกษาใหม่ ประจำปีการศึกษา 2566
...
สถาบันการบินพลเรือน เปิดรับสมัครนักศึกษาใหม่ ประจำปีการศึกษา 2566 รอบรับตรง
สถาบันการบินพลเรือน กระทรวงคมนาคม รับสมัครสอบคัดเลือกเข้าศึกษาหลักสูตรวิชาภาคพื้น ระดับปริญญาโท ระดับปริญญาตรี ระดับประกาศนียบัตรวิชาชีพชั้นสูง ระดับเทียบเท่าระดับอนุปริญญา ประจำปีการศึกษา 2566
ด้วยสถาบันการบินพลเรือน กำหนดเปิดรับสมัครบุคคลเข้าศึกษาระดับปริญญาโท ระดับปริญญาตรี ระดับประกาศนียบัตรวิชาชีพชั้นสูง ระดับเทียบเท่าระดับอนุปริญญา ประจำปีการศึกษา 2566 โดยมีรายละเอียดดังนี้
รอบรับตรง ตั้งแต่วันที่ 15 มีนาคม - 28 เมษายน 2566
สำหรับผู้ที่สนใจ สามารถติดตามรายละเอียดและสมัครได้ผ่านทางระบบออนไลน์ที่เว็บไซต์ www.catc.or.th หรือสมัครได้ด้วยตนเองที่อาคารศูนย์พัฒนาบุคลากรด้านการบิน ชั้น G แผนกทะเบียนและวัดผล ติดต่อสอบถามรายละเอียดเพิ่มเติมได้ที่ แผนกสื่อสารองค์กร โทร. 0 2272 5741 - 4 ต่อ 3620 3621 2210 2220 หรือ Inbox Facebook: catcthailand